En anmeldelse om rødt vand i fjorden gav frygt for olieforurening. I stedet var det de såkaldte røde alger.

Nordjyllands Beredskab kørte onsdag eftermiddag ud til en anmeldelse om olieudslip i fjorden. Det var ved bredningen Simons Bakke og Thisted Kystvej i det vestlige Thisted. Vandet var farvet rødt, men da indsatsleder Jesper Madsen nåede frem, var der en ganske naturlig forklaring på misfarvningen. - Der var store koncentrationer af rødalger, hvilket kan ligne olie. Det oplever vi en gang imellem. Det opstår på grund af varmt vejr og får algerne til at gro. Så kan det ligne olieforurening, siger Jesper Madsen. Det er ikke første gang, at de røde alger har snydt borgerne. I går var der også en alarm - få kilometer derfra i Vildsund - og her var det også røde alger, som var årsagen. - Mængden af de røde alger kommer an på, hvordan vinden lige falder, og det er kun godt, at borgerne er opmærksomme. Hvis det så er olie, kan vi jo rykke hurtigt ud, siger Jesper Madsen.